## El Consorci de Museus presenta la cineasta Gracia Querejeta en una nova cita de ‘Claus per al cinema’ en el Centre del Carme

*** El 4 de desembre la directora de *Cuando vuelvas a mi lado, Héctor, Ola de crímenes* o la sèrie *Accidente* revelarà les seues claus per al cinema
* Directora, guionista i productora, Querejeta ha sigut guardonada amb un Goya, entre altres premis**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), presenta un nou capítol de ‘Claus per al cinema’ amb la directora, guionista i productora Gracia Querejeta en el Centre del Carme de Cultura Contemporània (CCCC).

El pròxim 4 de desembre a les 19:00 hores, Gracia Querejeta revelarà al públic quines són les claus per a mantindre la creativitat cinematogràfica davant circumstàncies adverses.

Querejeta compartirà amb l’audiència els secrets darrere de l’èxit dels seus films com *Una estación de paso* (1992), *El último viaje de Robert Rylands* (1996), *Cuando vuelvas a mi lado* (1999), *Héctor* (2004), *Siete mesas de billar francés* (2007), *15 años y un día* (2013), *Felices 14*0 (2015), *Ola de crímenes* (2018), *Invisibles* (2020) o, recentment, de l’aclamada serie *Accidente* (2024).

La cineasta, que ha dirigit grans actors i actrius del cinema espanyol com Maribel Verdú, Adriana Ozores, Mercedes Sampietro, Julieta Serrano, Blanca Portillo, Emma Suárez, Luis Tosar, Juana Acosta o Antonio Resines, prepara en l’actualitat un nou film, *La buena suerte*, amb Megan Montaner i Hugo Silva.

La directora ha collit nombrosos guardons com: millor guió per *Siete mesas de billar francés* i menció especial per *Cuando vuelvas a mi lado*, en el Festival de Sant Sebastià; premi de la crítica per *15 años y un día* i millor pel·lícula per *Héctor* i *15 años y un día* en el Festival de Màlaga; el premi especial del jurat en el Festival de Valladolid per *Una estación de paso* i un premi Goya al millor curtmetratge de ficció per *El viaje del agua*.

**El cinema, una herència de família**

Filla de María del Carmen Marín, dissenyadora de vestuari, i d’Elías Querejeta, cineasta i productor del millor cinema de Saura i d’Erice, entre altres, Gracia ha absorbit els estils del cinema espanyol dels seixanta i ha sabut evolucionar fins als models més actuals.

Querejeta es va iniciar en el món del cinema de la mà de Carlos Saura com a auxiliar de direcció en la pel·lícula *Dulces horas* (1981), produïda també per son pare. Posteriorment, va dirigir el seu primer projecte televisiu, ‘Tres en la marca’ (1988), de la sèrie *Siete huellas*.

De son pare, productor de cinema, va aprendre quins són els reptes de gestionar i finançar una pel·lícula, així com superar els contratemps que van sorgint en cada una de les fases, adaptant-se a les necessitats del cinema actual.

En paraules de Rafael Maluenda, director del cicle i cineasta, “la qüestió del treball conjunt entre productor i director és crucial per a aconseguir que una pel·lícula siga viable i rendible, però sense que perda la seua essència artística i la seua personalitat”.

“Querejeta és un exemple d’això mateix, una directora versàtil, capaç d’adaptar-se a les exigències de la productora, però sense haver de perdre eixe toc que tant la caracteritza”, ha afegit.

Este nou episodi està dirigit principalment a estudiants, professors o artistes del sector audiovisual, així com per al públic general. L’entrada és gratuïta prèvia inscripció en la web del [CMCV](http://www.consorcimuseus.gva.es/).

Fecha: 28/11/2024